360.000 kroner. Så meget skal de fire hestesportsklubber i Jammerbugt Kommune spare fra februar måned.

I Han Herred Hestesportsklub alene bliver det til 165.000 kroner i 2007. Og den regning bliver sendt videre til klubbens medlemmer. Det ærgrer klubbens formand Trine Henriksen. - Det er meget frustrerende. Mange af medlemmerne har i forvejen svært ved at betale vores priser, siger Trine Henriksen til TV2/Nord. Det er Folkeoplysningsudvalget ved Jammerbugt Kommune, der har udstedt sparekravene. I alt får sportsklubberne barberet en million kroner af deres kommunale tilskud. Formand for Folkeoplysningsudvalget, Jens Justesen, kan ikke komme klubberne til hjælp. - Det er op til klubberne at indrette kontingent og budget, så det går op i en højere enhed. Det er nye tider, forklarer han. Trine Henriksen frygter, at de hårde sparekrav på længere sigt kan betyde en lukning for klubben. - Det kan blive konsekvensen, for der er altså grænser for, hvad medlemmerne kan blive ved med at betale. Han Herred Hestesportsklub har i første omgang bedt Dansk Rideforbund om hjælp til at vurdere, om sparekravet er rimeligt.